Ses dood in N1-botsing(Foto: Megan Swart/Maroela Media) Ses mense is dood en talle ernstig beseer in ŉ trompop botsing op die N1 tussen Mokopane en Mookgophong in Limpopo. Volgens die provinsiale departement van vervoer het ŉ motor en ŉ minibustaxi reg van voor gebots nadat die bestuurder van die motor glo beheer oor die voertuig verloor het. Die motor het ná die botsing aan die brand geraak en die bestuurder is op die toneel dood verklaar. Nog vyf mense, onder wie die taxibestuurder, is ook op die toneel dood verklaar. Sake van strafbare manslag word ondersoek. Minstens nege mense het ernstige beserings in die botsing opgedoen. Ineke van Huyssteen, woordvoerder van ER24, het gesê met paramedici se aankoms op die toneel kort voor 14:00 was die motor reeds uitgebrand. Die taxi het sowat 40 m van daar af op sy sy gelê. Van Huyssteen het gesê een insittende het kritieke beserings opgedoen en is met ŉ helikopter na ŉ nabygeleë hospitaal gevlieg vir behandeling. Die presiese omstandighede rakende die voorval word ondersoek.